Ever Forward, risavaxið gámaflutningaskip sem tók niðri við austurströnd Bandaríkjanna og sat þar fast í rúman mánuð, er laust af strandstað. Skipið er gert út af taívanska skipafélaginu Evergreen, sama félag og gerir út risaskipið Ever Given, sem stöðvaði alla umferð um Súesskurðinn í sex daga í mars 2021.
Ever Forward strandaði í Chesapeake-flóa, ekki fjarri Baltimoreborg, aðfaranótt 14. mars. Bandaríska blaðið Baltimore Sun greinir frá því að á páskadagsmorgun hafi loks tekist að koma þessu 334 metra langa skipi af strandstað og á flot . Til þess að það gengi upp þurfti að afferma nær 500 þeirra um það bil 5.000 gáma sem voru um borð til að létta skipið og grafa rennu í aurbotninn frá strandstað út á meira dýpi. Á háflóði á páskadagsmorgun var það svo dregið eftir rennunni yfir í aðalsiglingaleiðina um flóann. Skoða þarf skipsskrokkinn, einkum kjöl og stýrisbúnað, áður en skipið fær að halda aftur til hafnar í Baltimore til að lesta aftur gámana 500 sem affermdir voru, og sigla sinn sjó í framhaldinu. Ekkert hefur verið gefið út um það, hvað olli því að skipið tók niðri, en samkvæmt upplýsingum siglingayfirvalda olli strandið hvorki slysum á fólki, tjóni á mannvirkjum né umhverfismengun.
